31999D0061
L 020/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 14 декември 1998 година
за приемане от името на Европейската общност, по въпросите от нейната компетентност, на резултатите от преговорите в Световната търговска организация по финансови услуги
(1999/61/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 54, 57, 63, 66, от 73б до 73е, 99, 100, 100а и 113 във връзка с член 228, параграф 2, второ изречение и член 228, параграф 3, първа алинея от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че Маракешкото споразумение за създаване на Световната търговска организация (СТО) и свързаните с него споразумения, както и Министерските решения и декларации и Договореността за задълженията по отношение на финансовите услуги, бяха одобрени с Решение 94/800/ЕО на Съвета от 22 декември 1994 г. за приемане от името на Европейската общност по въпроси от нейната компетентност на резултатите от споразуменията, достигнати по време на Уругвайския кръг от многостранните преговори (1986-1994 г.) (4);
като има предвид, че цялостните задължения относно финансовите услуги, договорени от Комисията от името на Европейската общност и нейните държави-членки, са задоволителен и балансиран резултат от преговорите;
като има предвид, че на 12 декември 1997 г. Съветът одобри окончателния списък със задълженията на Европейските общности и държавите-членки (GATS/SC/31/Suppl. 4), подлежащ на окончателно одобрение след приключването на вътрешните процедури, и упълномощи Комисията да предостави на СТО този списък от името на Европейската общност и нейните държави-членки;
като има предвид, че на същата дата Съветът упълномощи Комисията да одобри от името на Европейската общност и нейните държави-членки окончателните резултати от преговорите, както са описани в Пети протокол на GATS (S/L/45), Решението за приемане на посочения протокол (S/L/44) и Решението относно задълженията по отношение на финансовите услуги (S/L/50);
като има предвид, че компетентността на Комисията да сключва международни споразумения произтича не само от прякото възлагане на това правомощие с Договора, но се извлича и от други разпоредби на Договора и от актове, приети съгласно тези разпоредби от институциите на Общността;
като има предвид, че когато за постигане на целите на Договора са приети общностни правила, държавите-членки нямат право, извън рамките на общите институции, да поемат задължения, които могат да повлияят на тези правила или да променят техния обхват;
като има предвид, че някои задължения по финансовите услуги спадат към компетентността на Общността съгласно член 113 от Договора; като има предвид, че други задължения по финансовите услуги засягат правилата на Общността, приети въз основа на членове 54, 57, 63, 66, 99, 100 и 100а и следователно могат да бъдат поети само от Общността като цяло;
като има предвид по-специално, че използването на член 100 от Договора като правно основание за настоящото решение е обосновано, доколкото гореспоменатите задължения по финансовите услуги засягат Директива 90/434/ЕИО на Съвета от 23 юли 1990 г. относно общата система на данъчно облагане, приложима при о сливанията, разделянията, прехвърлянията на активи и замените на акции по отношение дружества от различни държави-членки (5) и Директива 90/435/ЕИО на Съвета от 23 юли 1990 г. относно общата система на данъчно облагане на дружества майки и дъщерни дружества от различни държави-членки (6), които са приети на член 100 от Договора;
като има предвид, че по отношение на задълженията по движението на капитали, изброени в списъка на специфичните задължения на Общността и държавите-членки и в настоящите закони на Общността, Общността като цяло има компетентност; като има предвид, че все пак държавите-членки могат да запазят компетентността си да действат в рамките, постановени в разпоредбите на член 73в от Договора;
като има предвид, че по същността си Споразумението за създаване на Световната търговска организация и протоколите към Общото споразумение за търговията с услуги рядко биха били предмет на пряко позоваване съдилищата на държавите-членки или Общността,
РЕШИ:
Член 1
1. Петият протокол към Общото споразумение за търговията с услуги относно финансовите услуги (S/L/45) се одобрява от името на Общността по отношение на онази част от него, която спада към компетентността на Общността;
2. Текстът на Петия протокол, заедно със списъка със специфичните задължения (GATS/SC/31/Suppl. 4) и Списъка на изключенията от член II от Общото споразумение за търговията с услуги (GATS/EL/31) на Общността и държавите-членки относно финансовите услуги, са приложени към настоящото решение, както и следните решения:
-
Решение на Комитета по търговия с финансовите услуги за приемане на Пети протокол към Общото споразумение за търговията с услуги (S/L/44),
-
Решение на Съвета за търговия с услуги от декември 1997 г. относно задълженията по финансовите услуги (S/L/50).
3. Председателят на Съвета е упълномощен да посочи лицето, оправомощено да подпише Петия протокол към Общото споразумение по търговията с услуги, за да обвърже Европейската общност с тази част от протокола, която спада към нейната компетентност.
Съставено в Брюксел на 14 декември 1998 година.